ประธานคณะกรรมการการเลือกตั้ง ระบุ สัปดาห์หน้า จะพิจารณาออกประกาศ เพื่อเตรียมความพร้อมสรรหาสมาชิกวุฒิสภา
นายอิทธิพร บุญประคอง ประธานกรรมการการเลือกตั้ง หรือ กกต. กล่าวถึงความพร้อมการสรรหาสมาชิกวุฒิสภา หรือ ส.ว. ว่า ขณะนี้ กกต. อยู่ระหว่างการพิจารณาระเบียบ กกต.ว่าด้วยการได้มาซึ่ง ส.ว. โดยในสัปดาห์หน้าจะมีการพิจารณา ก่อนออกเป็นประกาศ เพื่อให้มีผลบังคับใช้พร้อมกับพระราชบัญญัติประกอบรัฐธรรมนูญว่าด้วยการได้มาซึ่ง ส.ว. ส่วนที่มีข้อกังวลว่าจะเกิดการฮั้วกันของผู้สมัครในการเลือกกันเองนั้น สำนักงาน กกต. ได้ศึกษาหาวิธีป้องกัน เพื่อไม่ให้เกิดการทุจริตแล้ว โดยมั่นใจว่า การสรรหา ส.ว. ที่จะมีขึ้น จะเป็นไปอย่างสุจริต



        

ส่วนกรณีที่กลุ่มสามมิตรเปิดตัวผู้สมัคร และยังขึ้นรถปราศรัยหาเสียงนั้น ทาง กกต. จะมีทำการตรวจสอบข้อเท็จจริงว่า มีการกระทำที่ทำให้เกิดเสียเปรียบในการเลือกตั้ง หรือ เป็นการกระทำผิดต่อกฎหมายเลือกตั้งหรือไม่ ซึ่งหน้าที่ของ กกต. คือ การดูแลการเลือกตั้ง ให้เกิดความบริสุทธิ์ยุติธรรม และให้การดำเนินกิจกรรมของกลุ่มการเมือง และพรรคการเมือง เป็นไปอย่างเท่าเทียม  โดย กกต. ไม่จำเป็นต้องตักเตือนกลุ่มการเมือง หรือพรรคการเมืองใด ๆ ให้ระมัดระวังเรื่องของการเคลื่อนไหว เพราะมีคำสั่ง คสช. ที่กำหนดขอบเขตไว้อยู่แล้ว ส่วนกรณีของกลุ่มสามมิตรนั้น กกต. สามารถตรวจสอบได้ทันที โดยไม่ต้องมีผู้ร้องเรียน